To drenge blev taget af politiet for at kaste sten mod bus, der fik smadret forruden

En buschauffør fik en grim forskrækkelse, da han kørte under en gangbro mellem Bispehavevej og Hasle Centervej ved Hasle søndag klokken 19.50.

Her ramte en sten bussens rude, så den knuste.

Det skriver Østjyllands Politi i en pressemeddelelse.

Betjentene så overvågningsvideoen fra stedet igennem, og da de en times tid efter patruljerede i området, fik de øje på to drenge, der skyndte sig at løbe væk.

Drenge gav hinanden skylden

Patruljen fik fat på den ene, en 12-årig dreng, der efter lidt tid indrømmede, at han havde været til stede ved stenkasteriet.

Han gav dog sin 15-årige ven skylden.

Da politiet fik fat i den 15-årige, gav han til gengæld den 12-årige skylden.

De to drenges forældre og de sociale myndigheder er underrettet. De unge mænd skal nu afhøres igen, og ud fra den videre efterforskning tager politiet stilling til, hvad der så skal ske.